**Tezat e masterit për diskutim publik të miratuara nga Departamenti i Pedagogjisë**

**Me: 23.11.2023**

**BUKURIE UKA**

**Tema: Teknikat ndërvepruese për mësimin e shkrim-leximit për nxënësit e klasës së pare**

**Komisioni:**

**Prof.Dr. Naser Zabeli, mentor**

**Prof.asoc. Januz Dërvodeli, kryetar**

**Prof. asoc. Vlora Syla, anetare**

**ABSTRAKT**

Leximi dhe shkrimi janë dy anët e së njëjtës monedhë. Të dyja varen nga të kuptuarit e saktë dhe

përdorimi i gjuhës, dhe secila e zhvillon tjetrën. Prandaj shkrimi duhet të zhvillohet në mënyrë

paralele me leximin dhe leximi e shkrimi duhet të mësohen së bashku. Ky hulumtim është një

përpjekje për të argumentuar në një masë teknikat e mësimit për shkrim-leximin për klasët e

para si dhe arritjen e shkrim-leximit në klasën e parë. Mësimdhënia cilësore e shkrim-leximit

është e bazuar në njohuritë tona se si mësojmë fëmijët të shkruajnë dhe të lexojnë. Një nga hapat

e parë drejt të kuptuarit të shkrim-leximit është krijimi i vizionit të përbashkët se si duhet të

duket të mësuarit cilësor dhe si duhet të duket mësimdhënia e shkrim-leximit.

Qëllimi i këtij studimi është të nxjerrë në pah kornizën dhe të paraqes një panoram të plotë rreth

teknikave ndërvepruese për mësimin e shkrim-leximit për nxënësit e klasës së parë.

Hulumtimi është zhvilluar me mësimdhënësit e klasëve të para të shkollave të mesme të ulta në

Mitrovicë. Si instrument për grumbullimin e të dhënave është përdorur pyetësori i ndërtuar enkas

për mësimdhënës si dhe intervista me mësimdhënës. Numri i respodentëve të cilët kanë marr

pjesë në plotësimin e pyetësorit është 65 mësimdhënës. Ndërsa i kemi intervistuar 5 mësimdhënës.

Analiza e rezultateve është bërë duke përdorur programin e statistikor SPSS,

konkretisht modelet Descriptive dhe Anova; që mundësuan shqyrtimin e relacioneve ndërmjet

variablave. Të gjeturat na ofruan një pasqyrë të kompletuar e të hollësishme të perceptimeve të

mësimdhënësve në lidhje me përdorimin dhe rolin e teknikave ndërvepruese në mësimin e

shkrim-leximit me nxënësit e klasës së parë.

Përceptimet e mësimdhënësve të anketuar në lidhje me përdorimin e teknikave ndërvepruese

ishin tejet pozitive. Të dhënat e hulumtimit treguan që përdorimi i teknikave ndërvepruese në

mësimin e shkrim-leximit tek nxënësit e klasës së parë ndikon pozitivisht në përvetësimin e

shkrim-leximit.

Fjalët kyçe: teknikat e mësimit, shkathtësitë e të nxënit, shkrim-leximi.

**HATMANE GASHI**

**Tema: Ndikimi i strategjive metakognitive në arritjet e nxënësve për zgjidhjen e problemeve me fjalë**

**Komisioni:**

**Prof. Eda Vula, mentore**

**Prof. Albulena Metaj, kryetare**

**Prof. Ardita Devolli, anetare**

**Abstrakti**

Zgjidhja e problemeve dhe në veçanti zgjidhja e problemeve me fjalë zë një vend të rëndësishëm në kurrikulën e arsimit fillor. Problemet me fjalë kërkojnë që nxënësit të lexojnë me kujdes informacionin e paraqitur, të identifikojnë të njohurat dhe të panjohurat dhe të përdorin drejt veprimet matematikore në mënyrë që t’iu përgjigjen kërkesave të problemit duke kryer llogaritjet për të gjetur zgjidhjen. Ky proces megjithatë shpesh paraqitet i vështirë për shumë nxënës. Gjatë përvojës sime si mësimdhënëse kam vërejtur se shumica e nxënësve hasin në vështirësi gjatë zgjidhjes së detyrave me fjalë për shumë arsye të ndryshme: për shkak që nuk e kanë të zhvilluar lexim-kuptimin, nuk e kanë të përvetësuar sa duhet fjalorin matematikor apo nuk kanë njohuri për shfrytëzimin e duhur të veprimeve matematikore. Andaj në këtë studim u shqyrtua nëse shfrytëzimi i strategjive metakognitive ndikon në tejkalimin e këtyre vështirësive dhe në arritjet më të larta të nxënësve për zgjidhjen e problemeve me fjalë. Poashtu, u identifikuan edhe lloji i strategjive që përdoren më shpesh nga nxënësit për zgjidhjen e suksesshme të këtyre problemeve.

Ky studim shfrytëzoi hulumtimin në veprim me dizajnin kuazi eksperimental. Hulumtimi u realizua në shkollën fillore “Emin Duraku” në fshatin Sferkë të komunës së Klinës, ku pjesëmarrës të hulumtimit ishin nxënësit e klasës III 2. Instrumenti me të cilin u mblodhën të dhënat ishin paratesti dhe pastesti. Poashtu u shfytëzua edhe lista e vëzhgimit që u përdor gjatë intervenimit.

Nga ky hulumtim nxorëm përfundim që përdorimi i strategjive metakognitive ndikon në rritjen e rezultateve të nxënësve për zgjidhjen e problemeve matematikore me fjalë. Ndërsa, strategjitë metakognitive më të përdoruara nga nxënësit për zgjidhjen e problemeve me fjalë te hapi i parë i ndërtimit të një përfaqësimi mendor të problemit janë: *Vizato/pikturo* dhe *Krijoni një listë, skemë ose tabelë*. Nga analiza e zgjidhjes së problemeve nxënësit kanë përdorur më shumë listën dhe skemën për paraqitjen e të dhënave dhe më pak tabelën. Te hapi i dytë i përcaktimit të metodës së zgjidhjes së problemit, strategjia metakognitive më e përdorur ka qenë *Parashikoni dhe kontrolloni*, ndërsa te hapat tjerë nxënësit kanë përdorur strategjinë e cila është planifikuar të shfrytëzohet në secilin hap të zgjidhjes së detyrës.

**Fjalët kyçe:** problemet me fjalë, *mësimdhënia për zgjidhjen e problemeve me fjalë, strategji metakongnitive.*

**BLERTA MUHAXHERI MULHAXHA**

**Tema: Edukimi në funksion të promovimit të multikulturalizmit në shkolla profesionale**

**Komisioni:**

**Prof. Asoc. Dr. Bahtije Gërbeshi Zylfiu**

**Prof. Dr. Naser Zabeli**

**Prof. Ass.. Dr. Edona Berisha Kida**

# **ABSTRAKTI**

Multikulturalizmi është një qasje e shoqërisë dhe e edukatës që vlerëson dhe promovon diversitetin kulturor dhe ndryshimet që vijnë me të. Kjo qasje është e rëndësishme për të kuptuar dhe përcjellë më mirë botën e sotme, e cila është e lidhur ngushtë me globalizmin dhe migracionin. Në këtë studim ne po flasim për rolin e edukimit në shkollat profesionale, dhe është ende më e rëndësishme të promovohet multikulturalizmi, sepse këto shkolla përgatisin nxënësit për t'i hyrë forcës punëtore dhe të jenë pjesë e shoqërisë së një diversiteti të pasur kulturor.

Qasja kërkimore e hulumtimit është sasiore, me anë të së cilës trajtohen çështjet kyçe mbi edukimin në funksion të promovimit të multikulturalizmit në shkollat profesionale. Të dhënat janë mblidhur përmes pyetësorëve të cilët janë plotësuar nga mësimdhënësit që i përkasin fushës së multikulturalizmit. Sigurisht që për realizimin e këtij hulumtimi është shqyrtuar literatura ekzistuese duke krijuar kështu një bazë për studim të mëtejshëm.

Me qëllim të realizimit të këtij hulumtimi në bashkëpunim me mentoren është hartuar pyetësori për mësimdhënësit e shkollave profesionale të qytetit të Pejës. Ky pyetësor përmban 5 pyetje demografike dhe 16 pyetje të fushës së multikulturalizmit enkas për qëllimet e këtij studimi. Mostrën e këtij hulumtimi e përbëjnë 75 mësimdhënës të shkollave profesionale të qytetit të Pejës me të cilët kemi zhvilluar anketimin.

Përmes përgjigjeve të mësimdhënësve ne kemi arritur të kemi një pasqyrim të qartë për edukimin në funksion të promovimit të multikulturalizmit në shkolla profesionale, mësimdhënësit gjatë përgjigjeve të pyetjeve në pyetësor kanë shprehur mendimet e tyre lidhur me promovimin e multikulturalizmit nga mësimdhënësit në shkollat profesionale. Për sa i përket edukimit në funksion të promovimit të multikulturalizmit nga mësimdhënësit në shkollat profesionale të vendit tonë, situata paraqitet e mirë.

**Fjalët kyçe**: *edukimi, funksioni, promovimi, multikulturalizmi, shkollat profesionale.*

**ARBENITA BRATI**

**Tema: Ndikimi i përvojës së mësimdhënësve në menaxhimin e klasës**

**Komisioni:**

**Dr.sc.Vlora Sylaj, prof.asoc. - mentore**

**Dr.sc.Naser Zabeli, prof. - kryetar**

**Dr.sc.Teuta Danuza, prof.asoc.- anëtare**

**Abstrakti**

Mësuesit që përpiqen për përsosmëri do të përfshijnë një gamë të gjerë të menaxhimit të sjelljes në mënyrë që të gjithë fëmijët të jenë të angazhuar në një mjedis kuptimplotë të të nxënit. Mësuesit që krijojnë dhe mbajnë një mjedis të rregullt, produktiv të klasës janë ata të cilët e bëjnë punën e tyre me përkushtim, pritet që ata të jenë mësues model për nxënësit e tyre dhe të arrijnë suksese të mëdha në profesionin e tyre të mësimdhënies. Mësimdhënia në ditët e sotme po përballet me sfida të mëdha. Sfidë jashtëzakonisht e madhe, sidomos për kohën në të cilën jetojmë është pikërisht menaxhimi i klasës me të gjitha aspektet që përfshin. Kjo sfidë është e theksuar veçanërisht tek mësimdhënësit e rinj, për të cilët çdo gjë në “botën mësuesore” është e panjohur. Për këtë arsye, në këtë hulumtim janë konsultuar mësuesit, pra, objektiv kryesor i këtij studimi ka qenë identifikimi i pengesave që hasin mësimdhënësit gjatë menaxhimit të klasës së tyre, pastaj gjetja e mënyrave për tejkalimin/menaxhimin e këtyre pengesave, si dhe sa ndikon përvoja e mësimdhënësve në menaxhim më të mirëfilltë të klasës. Së pari është bërë shqyrtimi teorik, duke marrur për bazë shumë studime që janë bërë në këtë drejtim. Ky hulumtim synoi që të nxjerrë të dhëna sa më të sakta dhe konkrete për shkaqet që pengojnë menaxhimin e mirëfilltë të klasës dhe me anë të pyetësorëve drejtuar mësimdhënësve, t’i gjejë këto pengesa dhe mënyrën e tejkalimit të tyre. Në këtë punim janë paraqitur edhe rezultatet e pritura, ku nisen nga shqyrtimi i literaturës e deri tek kushtet, mundësitë e shkollave të vendit tonë. Hulumtimi është realizuar me gjithsej 90 mësimdhënës nga komuna e Kaçanikut. Si instrumente për mbledhjen e të dhënave janë shfrytëzuar pyetësorë të përpiluar në bazë të shkallës së Likeritit. Është përzgjedhur mostra e rastësishme, në mënyrë që të sigurohet besueshmëria e të dhënave. Analiza e të dhënave sasiore është bërë duke përdorur paketën statistikore SPSS, versionin 23.

Fjalët kyçe: menaxhim për edukim, sfidë, strategji